निर्वाचनको तयारी पूरा
ढुक्क भए मतदान गर्नुस् : गृहमन्त्री
काठमाडौंः गृहमन्त्री जनार्दन शर्माले प्रदेश नम्बर २ मा असोज २ गते हुने स्थानीय तहको तेस्रो चरणको निर्वाचनको सम्पूर्ण तयारी पूरा भएको बताएका छन् । शनिबार काठमाडौंमा आयोजित साक्षात्कारमा मन्त्री शर्माले सरकारले निर्वाचनको सम्पूर्ण तयारी पूरा गरिसकेको बताए ।
उनले मतदाताहरूको सुरक्षाको लागि आवश्यक सुरक्षाको प्रबन्ध गरिएको पनि स्पष्ट पारे । "आम मतदाताहरूको सुरक्षाको लागि सरकारले आवश्यक सुरक्षाको प्रबन्ध गरिसकेको छ," मन्त्री शर्माले भने, "सरकारले सबै मतदान केन्द्रहरूमा शान्ति, निष्पक्ष, स्वतन्त्र र भयरहित वातावरणमा मतदान गर्ने व्यवस्था गरेको छ । यही अनुसार मतदान सम्पन्न हुन्छ ।"
गृह मन्त्रालयले निर्वाचन सुरक्षाको लागि केन्द्रिय सुरक्षा नीति अनुसार नै जिल्ला स्तरमा सुरक्षा योजना कार्यान्वयन गरिसकेको बताए । जसअनुसार पहिलो घेरामा नेपाली प्रहरी, दोस्रो घेरामा सशस्त्र प्रहरी, तेस्रो घेरामा नेपाली सेना र राष्ट्रिय अनुसन्धानलाई खटाइएको मन्त्री शर्माले जानकारी दिए ।
निर्वाचन मौन अवधि सुरु भइसकेकोले अहिले सबै खाले निर्वाचन प्रचारप्रसार कार्य बन्द भएको पनि उनले जनाए । २ नम्बर प्रदेशका आठ वटै जिल्लाहरू भारतीय सिमावर्ती क्षेत्रमा पर्ने भएकोले अपराधजन्य क्रियाकलाप नहोस् भनेर मतदान हुनुभन्दा ७२ घण्टा अघिदेखि नै सबै नाकाहरू सिल गरिसकिएको पनि उनले बताए ।
६ हजार ६ सय पदका लागि हुने निर्वाचनमा ३६ हजार ३ सय १८ उम्मेदवार प्रतिस्पर्धामा छन् । २ नम्बर प्रदेशमा जम्मा २६ लाख ९ सय ५० मतदाता र ३ हजार ५ सय ७८ मतदान केन्द्र छ ।
रोहिंग्या फिर्ता पठाइन्छ
साक्षात्कारमा मन्त्री शर्माले नेपाल आएका रोहिंग्या शरणार्थी फिर्ता पठाउने बताएका छन् । शरणार्थी नेपाल आएर काठमाडौंको कपनमा बारे आफूलाई सूचना रहेको भन्दै उनले भने, "मैले पनि यसबारेमा सूचना पाएको छु ।
गृह प्रशासन यसबारेमा पूर्ण रुपमा सजग छ, निजी जग्गा लिएर घर निर्माण गरेको पनि सूचना आएको छ, हामीले सतर्कता अपनाएका छौं ।" उक्त विषयको बारेमा आफूले अध्ययन गर्न विशेष मातहातलाई आवश्यक निर्देशन समेत दिइसकेको भन्दै उनले थपे, "अब थप आउन नदिने र आएकाहरूलाई फिर्ता पठाइन्छ ।"
सीमा नाका बन्द
निर्वाचनलाई मध्यनजर गर्दै गएराति १२ बजेदेखि नै निर्वाचन हुने आठ जिल्लामा भारतसँग सीमा जोडिएका क्षेत्रमा सीमा नाका बन्द गरिएको छ । गृह प्रवक्ता सुवेदीले निर्वाचन हुने समयभन्दा ७२ घण्टा अघिदेखि निर्वाचन हुने सीमा जोडिएका जिल्लामा नाका बन्द गरिएको जानकारी दिए ।
निर्वाचन भइरहेका आठ जिल्ला भारतसँग सीमा जोडिएकाले सीमामा केही दिनदेखि नै विशेष निगरानी बढाइएको थियो । खुला सीमाको फाइदा उठाउँदै हतियार, विस्फोटक पदार्थ तथा आपराधिक समूह भित्रिनसक्ने नाका बन्द गरिएको हो । अवैध हातहतियार र आपराधिक गतिविधिमा संलग्न व्यक्ति नेपाल प्रवेश गर्न लागेमा तालीम प्राप्त कुकुरले सुघेर पत्ता लगाउने भएकाले सबै सीमा नाकामा तालीम प्राप्त कुुकुर परिचालन भएका थिए ।
दुई हेलिकप्टर तयारी अवस्थामा
निर्वाचनलाई मध्यनजर गर्दै धनुषामा एउटा र बारा–पर्साको बीचमा एउटा गरी दुईवटा हेलिकप्टर तयारी अवस्थामा राखिएको छ । यस्तै नेपाली सेनाको बाहिनी र केन्द्रमा समेत थप हेलिकप्टर तयारी अवस्थामा राखिएको गृह प्रवक्ता सुवेदीले जानकारी दिए । तेस्रो चरणको निर्वाचनमा छ हजार ६०० पदका लागि ३६ हजार ३१८ उम्मेदवारले प्रतिस्पर्धा गर्दैछन् ।
बक्स
६० हजार सुरक्षाकर्मी परिचालन
स्थानीय तहको तेस्रो चरणको निर्वाचनका लागि आवश्यक सुरक्षा व्यवस्थाको तयारी पूरा भएको गृह मन्त्रालयका प्रवक्ता रामकृष्ण सुवेदीले जानकारी दिएका छन् । असोज २ गते सप्तरी, सिराहा, महोत्तरी, सर्लाही, पर्सा, रौतहट, बारा र धनुषाका १३६ स्थानीय तहका लागि निर्वाचन हुँदैछ । जसमा १ महानगर, ३ उपमहानगर, ७३ नगरपालिका र ५९ गाउँपालिका छन् । प्रवक्ता सुवेदीका अनुसार निर्वाचनका लागि ४ घेरामा सुरक्षा व्यवस्था मिलाइएको छ । नेपाली सेना, नेपाल प्रहरी, सशस्त्र प्रहरी र राष्ट्रिय अनुसनधान विभाग गरी करिब ६० हजार सुरक्षाकर्मी निर्वाचनमा परिचालन हुने उनले बताए ।